«Сыт? Дэнэ? Дапщэщ?»
КъБКъУ-м иджыблагъэ щагъэлъэпIащ университетым и медицинэ факультетыр илъэс 50 зэрырикъур. Абы ирихьэлIэу еджапIэм щрагъэкIуэкIащ «Сыт? Дэнэ? Дапщэщ?» махуэшхуэ джэгу-зэпеуэр. Ар патофизиологием теухуауэ щытащ. Къызэзыгъэпэщари КъБКъУ-м и медицинэ факультетым патологие физиологиемкIэ и кафедрэм и IэщIагъэлIхэращ.
Джэгу-зэпеуэм хэтащ медицинэ факультетым и ещанэ курсым и студент нэхъыфIхэр. Ахэр гупиплI хъурт, дэтхэнэми цIыху ирий хэту: «Ацетилхолин», «Гистамин», «Серотонин», «Норадреналин».
Зэпеуэр теуэгъуэ 11 хъурт. Гупхэм упщIэ ирата нэужь, абы егупсысу жэуапыр ятын папщIэ дакъикъэ зырыз хухахырт. Жэуап тэмэм къэс балли 3 хуагъэфащэрт. Апхуэдэу екIуэкI зэпеуэм япэщIыкIэ псори зэдэууэ щыпэрытт: патофизиологием и мызакъуэу, студентхэр нэгъуэщI унэтIыныгъэхэми фIы дыдэу щыгъуазэт, щIэныгъэфI зэрабгъэдэлъыр нэрылъагъуу. Абыхэм я зэфIэкIыр къэзыпщытэ гупым хэтт университетым и щIэныгъэлI пажэхэр. Апхуэдэхэт университетым патологие физиологиемкIэ и кафедрэм и унафэщI, биологие щIэныгъэхэм я доктор, профессор Иуан Анатолэ, а кафедрэм и доцентхэу, медицинэ щIэныгъэхэм я кандидатхэу ЩауэцIыкIу Лаурэрэ Абазэ Залинэрэ, микробиологиемкIэ, вирусологиемрэ иммунологиемкIэ и кафедрэм и пашэ, медицинэ щIэныгъэхэм я доктор, профессор Хъурей Заирэ, дохутыр практикэмрэ геронтологиемкIэ, жылагъуэ узыншагъэмрэ узыншагъэр хъумэнымкIэ и кафедрэм и доцент, медицинэ щIэныгъэхэм я кандидат Къардэн Лейлэ, патологие физиологиемкIэ и кафедрэм и профессор, медицинэ щIэныгъэхэм я доктор Борыкъуей Иринэ сымэ. КъэпщытакIуэ гупым хагъэхьат «Сыт? Дэнэ? Дапщэщ?» нэгъабэрей зэхьэзэхуэм щытекIуахэу Батыр Хьэсэнрэ Балэ Иренэрэ.
Дауэ хъуми, джэгу-зэпеуэм къыщыхахащ фIым я фIыжхэр. Апхуэдэ хъуащ «Норадреналин» гупыр. КъэпщытакIуэхэм ягъэбелджылащ зэпеуэм нэхъ жыджэру хэта студентхэри. Апхуэдэ хъуахэщ Джыназ Елдар, Согуэ Ислъам, Къэрмокъуэ Заирэ сымэ.
Зэпеуэм щытекIуахэмрэ къыхэжаныкIахэмрэ щIыхь, фIыщIэ тхылъхэр, саугъэтхэр иратащ. Зэхыхьэр ягъэдэхащ медицинэ факультетым и творческэ гупхэм ягъэзэщIа уэрэдхэмрэ къафэхэмрэ.
УЭЛДЖЫР Аринэ,
КъБКъУ-м и
пресс-IэнатIэм и лэжьакIуэ.
